
	«Σειρά Διαλέξεων Ανοικτού Πανεπιστημίου Κύπρου» (4ος κύκλος)


Διάλεξη με θέμα «Νομισματικές και άλλες πηγές για την ιστορία της αρχαϊκής και κλασικής Κύπρου»
Τα νομίσματα αποτελούν σημαντική πρωτογενή πηγή για την ιστορία των πόλεων και των βασιλέων που τα εξέδωσαν και ειδικά στην περίπτωση της Κύπρου φωτίζουν την ιστορία του νησιού τα αρχαϊκά και κλασικά χρόνια. Το θέμα «Νομισματικές και άλλες πηγές για την ιστορία της αρχαϊκής και κλασικής Κύπρου» πραγματεύεται η δρ Ευαγγελίνη Μάρκου, Κύρια Ερευνήτρια του Τομέα Ελληνικής και Ρωμαϊκής Αρχαιότητας στο Ινστιτούτο Ιστορικών Ερευνών του Εθνικού Ιδρύματος Ερευνών, την Τετάρτη 4 Δεκεμβρίου 2019 στο πλαίσιο του 4ου κύκλου της Σειράς Διαλέξεων Ανοικτού Πανεπιστημίου Κύπρου (ΑΠΚΥ). Η τέταρτη αυτή διάλεξη της Σειράς θα πραγματοποιηθεί στο Σπίτι της Κύπρου (Ξενοφώντος 2Α, Σύνταγμα, Αθήνα) με ώρα έναρξης 18:30. Τη Σειρά συνδιοργανώνουν το ΑΠΚΥ, το Σπίτι της Κύπρου και ο Ελληνικός Πολιτιστικός Όμιλος Κυπρίων Ελλάδος (ΕΠΟΚ).
Η δρ Μάρκου θα επιχειρήσει μια γενική εισαγωγή στην κυπριακή νομισματοκοπεία και στην παραγωγή και κυκλοφορία των νομισματικών εκδόσεων των βασιλέων του νησιού. Η εικονογραφία διαφοροποιείται από βασίλειο σε βασίλειο και από βασιλέα σε βασιλέα και έτσι προσφέρει, σε συνδυασμό με άλλες πηγές, πολύτιμες πληροφορίες για πτυχές της ιστορίας, της θρησκείας και της οικονομικής πολιτικής των κυπριακών πόλεων - βασιλείων. 

Η δρ Ευαγγελινή Μάρκου είναι Κύρια Ερευνήτρια στον Τομέα Ελληνικής και Ρωμαϊκής Αρχαιότητας του Ινστιτούτου Ιστορικών Ερευνών στο Εθνικό Ίδρυμα Ερευνών (Αθήνα). Είναι πτυχιούχος του τμήματος Ιστορίας και Αρχαιολογίας του Αριστοτελείου Πανεπιστημίου Θεσσαλονίκης και ολοκλήρωσε τις μεταπτυχιακές και διδακτορικές της σπουδές στην Ιστορία και τον Πολιτισμό της Αρχαιότητας στο Πανεπιστήμιο Paris IV της Σορβόννης. Εργάστηκε στο Μουσείο Fitzwilliam του Cambridge και στο Νομισματικό Μουσείο Αθηνών ως υπεύθυνη καταγραφής και ψηφιοποίησης των νομισματικών συλλογών. Δίδαξε μαθήματα Αρχαίας Νομισματικής και Αρχαίας Ιστορίας στο Ανοικτό Πανεπιστήμιο Κύπρου, στο Πανεπιστήμιο Κύπρου, στο Πανεπιστήμιο Αιγαίου και στο Ελληνικό Ανοικτό Πανεπιστήμιο. Έχει δημοσιεύσει δύο μονογραφίες και πλέον των τριάντα άρθρων σε επιστημονικά περιοδικά και πρακτικά συνεδρίων. Συμμετείχε ως εισηγήτρια σε διεθνή επιστημονικά συνέδρια και σε χρηματοδοτούμενα ερευνητικά προγράμματα της Ελλάδας και του εξωτερικού. Διατελεί Επιστημονική Υπεύθυνη του ερευνητικού έργου και του ιστότοπού του: «Κύπριος Χαρακτήρ: Ιστορία Αρχαιολογία και Νομισματική της Αρχαίας Κύπρου».

Όλες οι διαλέξεις της Σειράς μεταδίδονται ζωντανά και διαδικτυακά μέσω του συνδέσμου https://diavlos.grnet.gr/spititiskyprou. Στους συμμετέχοντες του 4ου κύκλου θα δοθούν, με το πέρας του, βεβαιώσεις παρακολούθησης.
Δελτίο Τύπου

